Et nævningeting i Østre Landsret har mandag dømt en lettere mentalt retarderet mand til anbringelse på en sikret institution.

Den dømte, der er 23 år og fra Gambia, er kendt skyldig i at have voldtaget en mand i en trappeopgang i det indre København.

Manden kom til Danmark fra det lille vestafrikanske land som teenager.

Men Østre Landsret har bestemt, at hans forbrydelse er så grov, at han efter opholdet på den sikrede institution skal udvises fra Danmark.

Rettens afgørelse er en gentagelse af den dom, som Københavns Byret afsagde tidligere på året.

Anklageskriftet mod den 23-årige tæller en stribe forbrydelser, men den alvorligste forseelse er uden tvivl voldtægten fra i fjor.

Forbrydelsen fandt sted tidligt om morgenen 26. marts 2016 i Sankt Peders Stræde. På gaden greb den 23-årige sit offer i armen og skubbede ham ind i en trappeopgang, tvang ham til oralsex og voldtog ham analt.

Offeret sagde flere gange, at han ikke ville, men den 23-årige fortsatte sit forehavende.

Ud over voldtægt har sagen drejet sig om tyveri, hærværk og besiddelse af kniv.

I Nysted blev der lavet en bule og en ridse i en bil, og tyverier blev begået både i København og på Lolland.